Diari Oficial de la Generalitat Valenciana


Sumari del DOGV 5737, del 08-04-2008 (2008/4067)

RESOLUCIÓ de 27 de març de 2008, de la consellera d'Agricultura, Pesca i Alimentació, per la qual s'establixen ajudes per a pal·liar els efectes de la conjuntura econòmica adversa que afecta els ramaders de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5737

Data del DOGV
:   08-04-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/4067


Data del document
:   27-03-2008

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Anàlisi jurídica

 Descriptors 

:   * suport econòmic
    * agricultor
    * ajuda pública
    * ramat

RESOLUCIÓ de 27 de març de 2008, de la consellera d'Agricultura, Pesca i Alimentació, per la qual s'establixen ajudes per a pal·liar els efectes de la conjuntura econòmica adversa que afecta els ramaders de la Comunitat Valenciana. [2008/4067]
Els elevats preus actuals del pinso per a bestiar, vinculats a l'encariment dels cereals, estan provocant una situació de pèrdua conjuntural de rendibilitat en les explotacions ramaderes, especialment en els sectors oví, caprí, porcí, boví de carn i cunícola, en què coincidixen un augment dels costos de producció i un descens del preu de venda del producte.
Es fa necessària una actuació pública que permeta als ramaders de la Comunitat Valenciana superar esta situació adversa per mitjà de la recepció d'ajudes que s'acullen a la normativa europea d'ajudes de minimis al sector agrari, que permeten ajudes per ramader de 7.500 euros, com a límit màxim, d'acord amb allò que s'establix en el Reglament (CE) 1535/2007, de la Comissió, de 20 de desembre de 2007, relatiu a l'aplicació dels apartats 87 i 88 del Tractat CE a les ajudes de minimis en el sector de la producció de productes agrícoles.
En virtut d'això, d'acord amb el que es preveu en la Llei 38/2003, de 17 de novembre, General de subvencions, en el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, com també en l'article 47.11b, del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat, i fent ús de les atribucions que tinc conferides per mitjà de l'article 28 de la Llei 5/1983, de 30 de desembre, del Consell (segons la redacció feta en la Llei 12/2007, de 20 de març, que la modifica), resolc:
Primer
Convocar la concessió d'ajudes destinades a pal·liar els efectes de la conjuntura econòmica adversa que afecta els ramaders de la Comunitat Valenciana, dels sectors oví, caprí, porcí, boví de carn i cunícola, per mitjà de l'abonament d'interessos de préstecs que faciliten la disponibilitat de capital circulant.
Segon
Aprovar les bases que figuren en l'annex I, per les quals es regula la convocatòria d'ajudes destinades a les explotacions ramaderes.
Tercer
L'import de les ajudes previstes en estes bases s'abonaran a càrrec de l'aplicació pressupostària 22.31.34.157.69 dels pressupostos de la Generalitat, dins de la línia T3081000 del capítol IV.
L'import màxim destinat a atendre estes ajudes per anualitat serà el següent:
Anualitat 2008: 200.000 euros
Anualitat 2009: 400.000 euros
Anualitat 2010: 303.000 euros
Anualitat 2011: 170.000 euros
L'import màxim a percebre per cada beneficiari no podrà superar la quantia de 7.500 euros.
Quart
Es faculta la directora general de Producció Agrària per a dictar els actes, les resolucions i les instruccions que calguen per a l'aplicació d'esta resolució.
Cinqué
En tot allò no previst en estes bases, els beneficiaris se sotmetran a allò que s'establix en el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat, la llei de pressupostos de la Generalitat per a l'exercici de què es tracte, la Llei 38/2003, de 17 de novembre, General de Subvencions, i el seu reglament executiu, aprovat per mitjà del Reial Decret 887/2006, de 21 de juliol.
Sisé
Esta ajuda és compatible amb el mercat comú, d'acord amb els articles 87 i 88 del Tractat Constitutiu de la Comunitat Europea, i està exempta de l'obligació de notificació amb base en l'apartat 3 de l'article 88 del Tractat.
La present resolució posa fi a la via administrativa i contra esta es podrà interposar, amb caràcter previ i potestatiu, un recurs de reposició davant de la consellera d'Agricultura, Pesca i Alimentació en el termini d'un mes, comptador a partir de l'endemà de la publicació, de conformitat amb les disposicions dels articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o ser impugnada directament davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, de conformitat amb les disposicions dels articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 27 de març de 2008.- La consellera d'Agricultura, Pesca i Alimentació: Maritina Hernández Miñana.
Annex I
Bases per les quals es regulen les ajudes per a pal·liar els efectes de la conjuntura econòmica adversa que afecta els ramaders de la Comunitat Valenciana.
Apartat 1. Objecte i beneficiaris
Estes bases tenen per objecte establir ajudes, en règim de concurrència competitiva, destinades a pal·liar els efectes de la conjuntura econòmica adversa que afecta els ramaders de la Comunitat Valenciana, en concret, els sectors boví de carn, oví, caprí, porcí i cunícola, per mitjà de l'abonament d'interessos de préstecs que faciliten la disponibilitat de capital circulant.
Seran beneficiaris de les ajudes els titulars d'explotacions ramaderes en actiu, inscrites en el Registre d'Explotacions Ramaderes de la Comunitat Valenciana, tant si són persones físiques o jurídiques com les comunitats de béns o qualsevol altre tipus d'unitat econòmica o patrimoni separat que, encara que no tinga personalitat jurídica, es troben en la situació que motiva la concessió de la subvenció, sempre que hagen venut animals o llet durant 2007 per un import superior a 3.000 euros i que subscriguen un contracte de préstec amb les entitats bancàries que són part en el conveni firmat a este efecte amb la conselleria d'Agricultura, Pesca i Alimentació.
Apartat 2. Descripció i import de les ajudes
Les ajudes objecte d'esta resolució es destinaran a abonar 2 punts d'interés dels préstecs subscrits amb les entitats bancàries que són part del conveni esmentat, firmat per la conselleria d'Agricultura, Pesca i Alimentació, fins a un límit de 7.500 €, meritats en el termini màxim dels 36 mesos següents a la formalització del préstec. Finalitzada la subvenció d'interessos concedida, el pagament dels interessos pendents que, si és el cas, puga suposar el préstec concedit correspondrien al beneficiari.
Les condicions dels préstecs seran les següents:
- Període de carència: un any
- Tipus d'interés: EURIBOR a un any + 0,50
- Comissió d'obertura: 0,25%
- Termini: quatre anys
- Import màxim: 40.000 €
- Import mínim: 6.000 €
L'abonament dels interessos s'efectuarà per semestres vençuts, els dies 31 de març i 30 de setembre de cada any. L'amortització del principal s'efectuarà per mitjà de quotes constants, coincidint amb les dates de liquidació d'interessos.
La bonificació dels tipus d'interés començarà des de la data de formalització del préstec. L'entitat financera amb què subscriga el préstec el beneficiari d'estes ajudes repercutirà els interessos meritats a la conselleria d'Agricultura, Pesca i Alimentació, fins a la quantitat màxima concedida en la resolució.
Les ajudes regulades en esta orde s'acullen al Reglament (CE) 1535/2007, de la Comissió, de 20 de desembre de 2007, relatiu a l'aplicació dels apartats 87 i 88 del Tractat CE a les ajudes de minimis en el sector de la producció de productes agrícoles, que establixen que un mateix beneficiari no podrà percebre en concepte d'ajuda de minimis més de 7.500 euros en un període de 3 anys.
Apartat 3. Sol·licituds i documentació
Les sol·licituds d'ajuda, que es formalitzaran en instància degudament emplenada segons el model previst en l'annex II d'esta orde, seran subscrites pel titular de l'explotació o pel representant legal que corresponga i es dirigiran a la directora general de Producció Agrària de la conselleria d'Agricultura, Pesca i Alimentació.
Les sol·licituds, es presentaran al Registre General de la CAPA, carrer d'Amadeu de Savoia, 2, 46160 València, a les direccions territorials de la conselleria d'Agricultura, Pesca i Alimentació o a qualsevol dels llocs que es determinen en l'apartat 38.4 de la Llei 30/1992, en el termini d'un mes a partir de la data de publicació d'esta orde en el Diari Oficial de la Comunitat Valenciana.
Amb la sol·licitud degudament emplenada caldrà adjuntar la documentació següent:
- Identificació:
a) Per a persones físiques: fotocòpia confrontada del DNI/NIF del titular o titulars. En el cas de comunitats de béns, a més, fotocòpia confrontada del CIF i poder notarial del representant, si n'hi ha.
b) Per a persones jurídiques: fotocòpia confrontada del CIF, escriptura de constitució de l'entitat, poder notarial del representant i DNI d'este.
- Justificants bancaris de la venda d'animals o llet durant 2007 per un import superior a 3.000 euros.
- Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció de l'obligació, segons s'establix en el Decret 279/2004, de 17 de desembre, del Consell, pel qual es regulen els procediments de contractació administrativa i de concessió de subvencions per al foment de l'ocupació de les persones amb discapacitat.
- Còpia del llibre d'explotació ramadera.
- Declaració responsable de no estar sotmés a cap prohibició per a obtindre la condició de beneficiari de les ajudes previstes en l'apartat 13 de la Llei 38/2003, de 17 de novembre, General de subvencions.
Apartat 4. Càlcul, límit de les ajudes i criteris de preferència
La quantitat màxima a subvencionar es calcularà en funció del nombre d'UBM que conste reflectit en el RERA en la data de publicació d'esta orde, referit a places, a raó de 60 euros per UBM, fins al límit màxim de 7.500 euros, segons la taula d'equivalències següent:
Equivalència d'unitats de bestiar major segons espècies

Atesa la finalitat d'atendre de la mateixa manera tots els beneficiaris en què concórreguen els requisits establits en esta norma en cas d'insuficiència pressupostària, es prorratejarà entre tots els beneficiaris l'import global màxim destinat a les subvencions.
Apartat 5. Procediment de concessió
La instrucció del procediment de concessió d'estes subvencions correspondrà a les direccions territorials de la conselleria d'Agricultura, Pesca i Alimentació que, una vegada rebuts els certificats dels préstecs efectivament formalitzats, realitzaran d'ofici totes les actuacions que troben necessàries per a la determinació, el coneixement i la comprovació de les dades en virtut de les quals ha de concedir-se l'ajuda i que remetran a l'òrgan col·legiat que es preveu constituir en la Direcció General de Producció Agrària, que es descriu en el paràgraf següent, un informe d'avaluació de les sol·licituds.
A la vista de l'informe d'avaluació, l'òrgan col·legiat realitzarà la proposta motivada de concessió d'ajudes de la convocatòria. Este òrgan estarà integrat per tres membres designats per la directora general de Producció Agrària: un cap de servici, un cap de secció i un funcionari, un d'ells exercint funcions de secretari.
Per delegació de la consellera, la directora general de Producció Agrària serà la competent per a resoldre sobre la concessió d'estes ajudes. El termini màxim per a resoldre les ajudes serà de tres mesos comptadors des de l'endemà de la finalització del termini de presentació de sol·licituds; s'entendran desestimades les sol·licituds no resoltes i notificades en este termini. La resolució per la qual es concedixen estes ajudes serà objecte de publicació. Esta resolució posarà fi a la via administrativa.
El termini màxim per a formalitzar els préstecs que poden ser objecte de subvenció d'interessos serà d'un mes des de la publicació de la resolució per la qual es convoquen les ajudes.
Apartat 6. Compatibilitat
Esta ajuda és compatible amb les establides per l'Orde APA165/2008, de 31 de gener, per la qual s'establixen les bases i la convocatòria d'ajudes als titulars d'explotacions ramaderes per a sufragar el cost dels avals concedits per la Societat Anònima Estatal de Caució Agrària per a l'obtenció de préstecs.
En els termes establits en l'Orde APA/165/2008, de 31 de gener, els beneficiaris de les subvencions regulades en esta resolució tindran dret a la subsidiació estatal complementària dels interessos dels préstecs, una vegada que es facen efectives les disposicions de la disposició addicional única d'aquella orde, dins dels límits de la transferència financera i amb les disposicions normatives i resolucions prèvies que calga dictar.
Apartat 7. Règim jurídic
El règim jurídic aplicable a les ajudes objecte d'esta convocatòria l'integren la Llei 38/2003, de 17 de novembre, General de Subvencions, i el seu reglament, el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat, així com les disposicions de les corresponents lleis de pressupostos de la Generalitat.
Apartat 8. Termini i forma de justificació de les quantitats
A fi de comprovar que les quantitats obtingudes s'han destinat a l'objecte de l'ajuda, es durà a terme un control representatiu aplicant criteris de risc sobre el manteniment de l'activitat ramadera, per mitjà de la comprovació que les explotacions beneficiàries no han cursat baixa en el RERA en les anualitats en què es procedisca a l'abonament dels interessos.